मिगी पता ऐ जदूं उन्ने साढ़े ग्रां जलसा करदे होई अंगरेजें दे आत्याचारें दा बरनन कीता हा जे कियां जालम अंगरेज जनानियें गी, मरदें गी निक्के निक्कें ञ्याणें गी, पखरु पखेरु समझिऐ गोली कन्नें चित्त करी ओड़दे न-कियां बेशर्म कुत्ते, जनानियें गी नंगा करिऐ बरफै उप्पर लटांदे न, कियां लोकें पर डांगां ते गोलियां बरान्दे न, कियां उमर उमर भर जेल्लें’ च सड़ने लेई माऊ दे लालें गी ठोकी ओड़दे न-कियां साढ़े देसै दी दौलता गी लुट्टी लुट्टिऐ अपने घर भरै दे न ते असें गी दाने दाने लेई तरसा दे न-ते फिरी कियां कियां असें गी अपने निक्के मुट्टे झगड़े भुल्लियै, सारें गी इक होइऐ, अंगरेजें’ ने लड़ना ऐ ते जालमें गी अपने देसै’ चा कड्डिऐ गै सा लैना ऐ-तां फिरी अजादी औग, ते साढ़े भाग खुल्ली जाङन-साढ़े देसै पर साढ़ा राज होग। भुक्ख नंग ते गरीबी अंगरेजें डाकुएं कन्नै गै चली जाग ते साढ़ी मातृ-भूमि इक बारी फिरी सुरग बनी जाग। उस परदेसी दियां ए गल्लां सुनिऐ लोकें दी अक्खियें’ च अत्थरूं आई गे हे-ते जलसा मुक्कने उप्पर लोकें जनानियें, मरदें, ञ्याणें इक होइऐ केड्डे जोरै कन्ने नारा मारेया हा--"इन्क्लाब, जिन्दाबाद, भारत माता दी जै।"